SA en China onderteken SKA-ooreenkomsDie voorgestelde perseel in Suid-Afrika vir die SKA-radioteleskoopprojek naby Carnarvon in die Noord-Kaap (Foto: ANA) (Foto: REUTERS/Mike Hutchings/File Photo/ANA) Naledi Pandor, minister van internasionale betrekkinge, wat ŉ afvaardiging van senior staatsamptenare lei na die forum vir samewerking tussen Afrika en China (Focac), het Maandag ŉ ooreenkoms onderteken wat die weg baan vir Beijing-entiteite om deel te hê aan Suid-Afrika se astronomie-ondernemings, waaronder die Square Kilometer Array (SKA). “Die Astronomie-Instituut in China het die ooreenkoms onderteken en dit is ŉ verbintenis om ten volle deel te neem aan die proses om dié megateleskoop te bou,” het Pandor gesê. “Jong mense van Suid-Afrika sal ook na China reis vir nagraadse studies in astronomie-wetenskappe, wiskunde en ingenieurswese.” Focac se vergadering vind Maandag en Dinsdag plaas. Die doel van die vergadering is om die doelwitte van die 2018 Focac-beraad te versnel. Die ministers van buitelandse sake van die Volksrepubliek China en die Republiek van Senegal is medevoorsitters by die vergadering. Verskeie ministers van ander Afrika-ledestate woon ook die vergadering by.